Mette Gjerskov (S), 2011-05-10:
Derfor har vi fra socialdemokratisk side formuleret en naturvision, som netop lægger trædestenene til naturen for de kommende generationer.
En del af det forslag er altså havnationalparker.
Vi mener, at havet og vores fjorde er et overset naturområde.
Vi mener ikke, at det er tilstrækkelig beskyttet, og vi mener, at vi danskere, som ikke kun har været en søfartsnation igennem århundreder, men som også har den kystnærhed, den unikke kystzone, som vi har, har en særlig forpligtelse til også at passe på det for eftertiden.
Jeg synes, at det, forslaget i dag er blevet mødt med fra borgerlig side, desværre har været en meget gammeldags tankegang.
Det er sådan en gammeldags tankegang, ifølge hvilken man mener, at naturen er fjenden, at naturen koster penge, at naturen stjæler arbejdspladser, at naturen er sådan noget, vi kan have lidt af til om søndagen, men i det almindelige hverdagsliv og arbejdsliv er naturen nok lidt en trussel.
Hvis vi vil passe på naturen, går det nok ud over nogle.
Det synes jeg er en meget gammeldags tankegang.
Når vi kigger på erfaringerne fra forbuddet mod trawlfiskeri i Øresund – SF nævnte det som et eksempel, og det står også heri – kan vi se, at de jo netop viser, at fiskebestandene har brug for et sted, hvor der er helle, og så spreder de sig derfra.
Det betyder også, at det her forslag vil gavne fiskebestandene og dermed gavne fiskerne og give et større erhvervspotentiale.
Når vi snakker om at udvikle et bæredygtigt muslingefiskeri i Limfjorden og andre steder med lineopdræt, og hvad ved jeg, så er det jo for at skabe flere arbejdspladser, for at skabe en bedre natur.
Det er gammeldags at tro, at bare fordi det er bedre natur, er det nok dårligere for nogle andre.
Jeg tror på, og det er det, vi har prøvet at skrive hele det her forslag ind i, at benyttelse og beskyttelse kan gå hånd i hånd.
Jeg tror på, Socialdemokraterne tror på, at vi her har en helt unik mulighed for at lave nogle naturområder i Danmark, som er til gavn og glæde både for dem, som har erhvervsmæssige interesser, for dem, som har rekreative interesser, og for dem, der har lyst til at gå på jagt, strandjagt eller dyrke åledrivkvasefiskeri.
Ligegyldigt hvad, er der rigtig, rigtig mange interesser herhjemme for det her.
Jeg har heldigvis fået en række positive tilkendegivelser, men selvfølgelig også nogle af de her lidt bekymrede spørgsmål om, om der nu vil blive forbud mod det ene og det andet.
Jeg vil gerne sige, at jeg har skrevet ind i det her forslag, for det er meget vigtigt, at det her ikke er et forbud mod alt.
Det er en mulighed.
Hvis man ønsker sig lystfiskeri, giver det her en mulighed for, at vi laver nogle zoner, som specielt egner sig til lystfiskeri, så man kan være i fred der.
Men når alt det her er sagt, handler det selvfølgelig også om biodiversitet.
Det handler om naturens mangfoldighed.
Jeg skal takke for debatten i dag.
Det er jeg meget enig i.
Det Konservative Folkeparti var venlige, og også tak for det.
Radikale Venstre var meget venlige, men jeg kunne også høre på Det Radikale Venstres ordfører, at han talte med hjertet, når det handlede om at få arbejdet videre med de her nationalparker, og det glæder mig.
Jeg kan godt høre, at med det nuværende flertal i Folketinget er det ikke lige i morgen, vi får havnationalparker, men jeg kan jo så håbe på, at vi snart får et nyt flertal i Folketinget eller får overtalt nogle af dem, som taler så pænt om havnationalparker, men bare ikke vil gøre noget ved det lige nu – om ikke andet i forbindelse med udvalgsarbejdet.
Jeg ser derfor frem til det og siger tak for debatten.